o skupnem pregledu izvajanja Sporazuma med Evropsko unijo in Avstralijo o obdelavi in prenosu podatkov iz evidence podatkov o potnikih (PNR) s strani letalskih prevoznikov Avstralski carinski in mejni službi

POROČILO KOMISIJE EVROPSKEMU PARLAMENTU IN SVETU

o skupnem pregledu izvajanja Sporazuma med Evropsko unijo in Avstralijo o obdelavi in prenosu podatkov iz evidence podatkov o potnikih (PNR) s strani letalskih prevoznikov Avstralski carinski in mejni službi

Uvod

Sporazum med Evropsko unijo in Avstralijo o obdelavi in prenosu podatkov iz evidence podatkov o potnikih (v nadaljnjem besedilu: PNR) s strani letalskih prevoznikov Avstralski carinski službi je začel veljati 1. junija 2012. V skladu s členom 24(2) Sporazuma o PNR med EU in Avstralijo pogodbenici skupaj pregledata izvajanje Sporazuma in vse s tem povezane zadeve eno leto po začetku njegove veljavnosti, nato pa izvajata redne preglede.

Skupni pregled je temeljil na metodologiji, ki sta jo skupaj razvili skupini iz EU in Avstralije za prvi skupni pregled Sporazuma, ki je potekal 29. in 30. avgusta 2013 v Canberri. Komisija je o rezultatih poročala Evropskemu parlamentu in Svetu leta 2014.

Drugi skupni pregled Sporazuma je bil opravljen 14. avgusta 2019 v Canberri, skupaj s skupno oceno istega Sporazuma. Postopek priprave skupnega pregleda in poznejšega poročila je opisan na koncu tega poročila. Delovni dokument služb Komisije, ki je priložen temu poročilu, vsebuje podrobnejše informacije in izčrpno analizo vseh zadev, ki jih zajema ta skupni pregled.

Postopek priprave skupnega pregleda in poročila

·Komisija je 28. junija 2019 pred skupnim pregledom ministrstvu za notranje zadeve Avstralije (v nadaljnjem besedilu: ministrstvo) poslala vprašalnik. Vprašalnik je vseboval posebna vprašanja v zvezi z izvajanjem Sporazuma s strani ministrstva in organizacijskimi spremembami avstralskega sistema. Ministrstvo je pred skupnim pregledom predložilo pisne osnutke odgovorov na vprašalnik, nato pa končno prečiščeno različico.

·Skupina iz EU je 14. avgusta 2019 opravila obisk v okviru skupnega pregleda in dobila dostop do prostorov ministrstva. Skupina iz EU ni imela dostopa do sistemov za obdelavo podatkov iz PNR.

·Na zahtevo ministrstva so vsi člani skupine iz EU podpisali sporazum o nerazkritju kot pogoj za sodelovanje v tem pregledu.

·O odgovorih na vprašalnik se je podrobno razpravljalo z ministrstvom. Skupina iz EU je imela tudi priložnost uradnikom ministrstva postaviti dodatna vprašanja in z njimi obravnavati različne vidike Sporazuma.

·Ugotovitve skupine iz EU so bile navedene v spremnem delovnem dokumentu služb Komisije, ki je bil posredovan tudi ministrstvu, kar je avstralskim organom omogočilo, da podajo pripombe o netočnostih in opredelijo informacije, ki jih ni mogoče razkriti javnosti.

Izvajanje priporočil iz leta 2013

Vsa priporočila iz pregleda iz leta 2013 so bila izvedena ali pa njihovo izvajanje še poteka.

V skupnem pregledu iz leta 2013 je bilo na splošno ugotovljeno, da je Avstralija v celoti izvajala Sporazum, da je spoštovala svoje obveznosti glede zaščitnih ukrepov za varstvo podatkov v okviru Sporazuma in da je obdelovala podatke iz PNR v skladu s strogimi pogoji, določenimi v Sporazumu. Natančneje, dokazano je bilo, da Avstralija ni obdelovala občutljivih podatkov iz naborov podatkov iz PNR, pridobljenih na podlagi Sporazuma, in si je dejavno prizadevala za nadaljnje izboljšanje avtomatizirane identifikacije in izbrisa občutljivih podatkov, če so jih prejeli letalski prevozniki. Poleg tega se je izkazalo, da je ciljno usmerjen način, na katerega je Avstralija ocenjevala podatke iz PNR glede na kazalnike tveganja, koristno zmanjšal dostop do osebnih podatkov. Obdelava podatkov iz PNR v skladu s Sporazumom je tudi v veliki meri podvržena neodvisnemu nadzoru na visoki ravni, ki ga izvaja Urad avstralskega informacijskega pooblaščenca.

Poleg tega je skupina iz EU Avstralijo pozvala, naj izvede ukrepe za zagotovitev, da se po treh letih zakrijejo vsi podatkovni elementi, na podlagi katerih bi bilo mogoče ugotoviti istovetnost potnika, na katerega se nanašajo podatki iz PNR. Ti ukrepi so bili izvedeni do pregleda iz leta 2019, avtomatizirani postopek pa se izvaja vsak dan, da se opredelijo tiste evidence, ki so bile prejete pred tremi leti.

V pregledu iz leta 2013 je bilo Avstraliji priporočeno, naj vzpostavi mehanizem za poročanje, ki bi ji omogočal, da države članice obvesti, če bi podatke iz PNR, prejete v okviru Sporazuma, ali analitične informacije, ki vsebujejo takšne podatke, v prihodnosti posredovala tretji državi. Glede na informacije, predložene med pregledom leta 2019, skupina iz EU meni, da je mogoče dodatno izboljšati razvoj mehanizmov poročanja, in je v zvezi s tem izdala priporočilo. Poleg tega je bilo v pregledu iz leta 2013 Avstraliji priporočeno, naj zagotovi, da se tudi za pridobljene podatke iz PNR uporabljajo zaščitni ukrepi, določeni v Sporazumu. Glede na informacije, pridobljene med pregledom leta 2019, mora izmenjava podatkov iz PNR poleg pogojev iz Sporazuma o PNR izpolnjevati tudi posebne določbe o razkritju, za pridobljene podatke, prenesene partnerskim organom kazenskega pregona, pa velja ustrezno opozorilo. V pregledu iz leta 2013 je bilo Avstraliji prav tako priporočeno, naj poveča svoja prizadevanja za zagotovitev vzajemnosti in naj analitične informacije, pridobljene iz podatkov iz PNR, proaktivno izmenjuje z državami članicami in, kjer je to potrebno, z uradoma Europol in Eurojust. Čeprav so bile opravljene izboljšave in ministrstvo v celoti izpolnjuje določbe Sporazuma iz člena 6 o policijskem in pravosodnem sodelovanju, skupina iz EU ugotavlja, da so še vedno možnosti za izboljšave in sodelovanje z državami članicami EU, Europolom in Eurojustom.

Rezultati skupnega pregleda iz leta 2019

Skupina iz EU je znova ugotovila, da je Avstralija Sporazum izvajala v skladu z njegovimi določili. Ministrstvo spoštuje svoje obveznosti glede zaščitnih ukrepov za varstvo podatkov ter je podatke iz PNR obdelovalo v skladu s strogimi pogoji, določenimi v Sporazumu. Ministrstvo izpolnjuje obveznost nediskriminacije in neobdelovanja občutljivih podatkov. Poleg tega ministrstvo izpolnjuje svojo obveznost zagotavljanja pravice do dostopa, popravka, izbrisa in pravnega varstva, obdelava podatkov iz PNR pa je pod neodvisnim nadzorom na visoki ravni, ki ga izvaja Urad avstralskega informacijskega pooblaščenca.